Erman Safar

Erman Safar gala Tuangku Nan Kuniang iolah saurang pangusaho jo politikuih Partai Gerindra nan dipimpin Prabowo Subianto kini dan Erman Safar tapiliah manjai walikota Bukiktinggi untuak maso manjabaik tahun 2021 hinggo 2024. Inyo tacataik manjadi walikota Bukiktinggi nan paliang mudo sapanjang sajarah Kota Wisato nan tu karano katiko dilantiak manjadi Walikota Bukiktinggi, umuanyo alun ganok 35 tahun lai do. Walikota Bukiktinggi nan ka 22 ko tapiliah pado Pemilu Desember 2020 bapasangan jo politisi PKS iaitu Marfendi sabagai Wakil Walikota.

## Maso Kaciak

Erman Safar lahia di Bukiktinggi padi 13 Mei 1986 dan manjalani maso kaciak hinggo ramajo di kota tampak nyo dilahiaan. Nyo sakolah di SD 09 Pakain Kurai dan tamat darisinan tahun 1998, lalu malanjuikan di MTSN 1 Bukiktinggi dan tamaik darisinan tahun 2001. Lalu malanjuikan di SMKN1 Bukiktinggi salamo duo tahun tapi pindah ka SMAN 5 Bukiktinggi lalu tamaik disinan.

## Maso Kuliah
Salasai SMA, Erman Safar pai marantau ka Banduang untuak masuak kuliah jurusan Hukum di Universitas Padjajaran (Unpad) dan tamaik tahun 2012. Tahun 2022 nyo tacataik sabagai mahasiswa Pascasarjana di Institut Pemerintahan Dalam Negeri (IPDN)

Katiko manjadi mahasiswa di Unpad dahulu, nyo alah akatif di organisasi. Diantaronyo parnah manjadi Panguruih di BEM FH Unpad dan manjadi Katua HMI Komisariat Hukum Unpad Cabang Banduang.

## Dunio Usaho
Salapeh tamaik kuliah, Erman Safar langsuang tajuan ka dunio usaho. Usahonyo bagarak di bidang properti lalu mandirian sarato manjadi Presiden Direktur Rajasalnd Group (2013-2020). Inyo juo tacataik sabagai anggota Real Estate Indonesia (REI) Jawa Barat dan anggota Dewan Pambino HIPMI Sumatra Baraik.

## Barbagai Panghargoan
Erman Safar mandapek babagai panghargoan, diantaronyo:

# *Most Innovative Display* dari HMI tahun 2008
# *Most Theme and Concept* tahun 2017
# *Wirausaho Mudo Mandiri* dari Bank Mandiri tahun 2018

## Dunio Politik
Erman Safar nan alah sukses di dunio usaho, mancubo paruntuangannyo di dunio politik. Satalah lamo di rantau, Erman Safar pulang kampuang dan mandirian "Yayasan Bukittinggi Madani Berbagi" basamo Ustadz Abdul Somad (UAS) di tahun 2019. Mancaliak ado paluang, nyo mancubo mandaftaran diri ka Partai Gerindra untuak maju bataruang di pamiliahan walikota Bukiktinggi. Gerindra bakoalisi jo Golkar jo PKS dan bapasangan samo Marfendi dari PKS dan mamangkan Pilkada Bukiktinggi malawan petahana Ramlan Nurmatias nan baduet samo Syahrizal malalui jalur independen.

## Kontroversi
Erman Safar parnah dilaporkan ka polisi lantaran manyabuik kasus inses atau pasatubuahan antaro anak jo induaknyo sahinggu mambuek heboh masyarakaik Bukiktinggi. Sajumlah warga Kurai V Jorong Bukiktinggi malapor Walikota Bukiktinggi iaitu Erman Safar karano dinilai manyabarkan kaba ndak bana alias *hoax* ka kantua polisi pado 26 Juli 2023. Urang tu manilai Erman Safar alah malukoi hati masyarakaik Kurai V dan Masyarakaik Minang sadunia karano informasi Erman Safar ko ndak bana.

Laporan lain juo manyabuik bahwosanyo Erman Safar kanai adukan pulo ka polisi tarkait kasus pancamaran namo elok karano kasus ko manjadi viral dan dinilai marusak namo elok keluarga nan kanai tuduah dek Erman Safar tadi.

= Rujuakan =